THANI ไปได้สวย
เนื่องจากเป็นข้อมูลขั้นพื้นฐานที่จะทำให้นักลงทุนได้ล่วงรู้ว่า หุ้นตัวนั้นมีอนาคตขนาดไหน ? และกลยุทธ์ในการลงทุนควรเป็นแบบ “สั้น ๆ” หรือ “ยาว ๆ” ซึ่งจะช่วยให้นักลงทุนแบกรับปัจจัยเสี่ยงที่เกิดขึ้นได้เป็นอย่างดี จึงต้องให้ความสำคัญกับเรื่องนี้เป็นกรณีพิเศษ
9 ก.ย. 2561

ตีแผ่บจ.ดัง
คุณปฐมพร จากพรานนก กรุงเทพฯ พูดถึงสถานการณ์ของหุ้น THANI หรือ บริษัท ราชธานีลิสซิ่ง จำกัด (มหาชน) กลายเป็นหุ้นที่ทำผลงานได้อย่างโดดเด่นในช่วง 2-3 ปีที่ผ่านมา และมีสิทธิ์จะทำผลงานได้ดีขึ้นกว่าเดิมอีกด้วย จึงอยากให้อาจารย์ช่วยแสดงความคิดเห็นเพิ่มเติมกับเคสนี้ด้วย เพราะผมสนใจเข้าลงทุนในหุ้นตัวนี้มากเหลือเกิน แต่ก็กลัวติดดอยแบบไม่รู้ตัว เลยอยากได้คนมาชี้แนะประเด็นดังกล่าวนะครับ
สิ่งที่อาจารย์อยากให้นักลงทุนตระหนักมากสุดในช่วงที่กำลังจะลงทุนรอบใหม่ คือ นักลงทุนรู้จักหุ้นตัวนั้นดีแค่ไหน ?
 
เนื่องจากเป็นข้อมูลขั้นพื้นฐานที่จะทำให้นักลงทุนได้ล่วงรู้ว่า หุ้นตัวนั้นมีอนาคตขนาดไหน ? และกลยุทธ์ในการลงทุนควรเป็นแบบ “สั้น ๆ” หรือ “ยาว ๆ” ซึ่งจะช่วยให้นักลงทุนแบกรับปัจจัยเสี่ยงที่เกิดขึ้นได้เป็นอย่างดี จึงต้องให้ความสำคัญกับเรื่องนี้เป็นกรณีพิเศษ
เหมือนกับการลงทุนในหุ้น THANI หรือ บริษัท ราชธานีลิสซิ่ง จำกัด (มหาชน) เป็นอะไรที่เหนือการคาดเดาจากทุกฝ่าย โดยเฉพาะในช่วงที่ราคาหุ้นลงมาย่ำฐานแถว ๆ 8 บาท ทุกคนมองว่าระดับนี้เป็นจุดที่สามารถทยอยลงทุนได้ แต่ราคาหุ้นกลับอ่อนตัวทะลุระดับดังกล่าว พร้อมกับลงมาทำจุดต่ำสุดบริเวณ 7 บาทอย่างง่ายดาย ซึ่งสร้างความประหลาดใจอย่างหนักให้กับนักลงทุนนั้น
อาจารย์มองเป็นเรื่องของปัจจัยพื้นฐานที่ไม่ได้เปลี่ยนแปลงไปในทางแย่ลง แต่เป็นเพราะนักลงทุนต้องการขายหุ้นทำกำไร เพื่อลดความเสี่ยงที่อาจเกิดขึ้นในอนาคต หุ้นถึงทิ้งตัวลงแรงในเวลาอันรวดเร็ว ก่อนจะตีกลับขึ้นไปสร้างฐานที่บริเวณแนวรับดังกล่าวอีกครั้ง และพร้อมจะทะยานขึ้นไปสร้างแนวรับใหม่ที่สูงกว่าเดิมในไม่ช้า

ตรงนี้คือข้อมูลที่เป็นบวกกับตัวหุ้น THANI ค่อนข้างชัดเจน ซึ่งต้องดูกันให้แน่ใจว่า การขึ้นเที่ยวนี้เป็นการกลับทิศอย่างบูรณาการ ไม่ใช่การเด้งขึ้นสั้น ๆ เหมือนที่เคยเกิดขึ้นมาหลายครั้ง
ฉะนั้นนักลงทุนต้องคิดกันเอาเองว่า การเข้าลงทุนในจังหวะนี้เป็นเรื่องที่เหมาะสม หรือเป็นเรื่องที่ไม่เหมาะสม และยอมรับกับความเสี่ยงที่จะเกิดขึ้นกับตัวเองได้ขนาดไหน รวมถึงนักลงทุนมีความเข้าใจในตัวธุรกิจของ THANI มากขนาดไหน
หากตัวนักลงทุนตอบคำถามเหล่านี้ออกมาเป็นบวก ก็เชิญเล่นกันตามสบาย หากไม่ใช่ ก็ต้องถอยแค่นั่นเอง!
รูปแบบการลงทุนวันนี้ไม่มีอะไรสลับซับซ้อน เพียงแต่นักลงทุนต้อง “คิดเร็ว ทำเร็ว” ให้ได้ เพื่อเพิ่มโอกาสในการทำกำไรให้กับตัวเองมากสุดเท่าที่จะทำได้
ส่วนเรื่องดังกล่าวจะเป็นจริงเหมือนกับที่อาจารย์ประเมินไว้ขนาดไหน ?
นักลงทุนต้องเป็นคนติดตามดูผลกันเอาเองนะครับ
สภาแมงเม่า : ดร.สมชาย
…

 